钦定古今图书集成/理学汇编/字学典/第101卷 > 李阳冰
## 钦定古今图书集成/理学汇编/字学典/第101卷 > 李阳冰

按《述书赋》注：“李阳冰，赵郡人。兄弟五人，皆负词学，工
于小篆，初师李斯《峄山碑》，后见仲尼《吴季札墓志》，便
变化开阖，如虎如龙，劲利豪爽，风行雨集。文字之本，
悉在心胸，识者谓之仓颉后身。”

按《唐国史补》：李阳冰善小篆，自言“斯翁之后，直至小
生，曹喜、蔡邕，不足言也。”

按《金壶记》：“李阳冰尤精书学，其豪骏墨劲，当时人谓
之曰‘笔虎’。”

按《金石录》，阳冰在肃宗朝所书，是时年尚少，故字画
差疏瘦。至大历以后诸碑，皆暮年所篆，笔法愈淳劲。
按《宣和书谱》，李阳冰字少温，官至将作监。善词章，留
心小篆，迨三十年，乃能变化开合，自名一家。推原字
学，作《笔法论》以别其点画。又尝立说，谓“于天地山川
得其方圆流峙之形，于日月星辰得其经纬昭回之
度，近取诸身，远取万类，幽至于鬼神，情状细至喜怒
之舒惨，莫不毕载。后人不足以明此，于是误谬滋多，
义理扫地。虽李斯之博雅，以束为朿；蔡邕之知书，以
‘豊’作丰。故孔壁之馀文，汲冢之旧简，所存无几。幸天
未丧斯文，宗旨在己。”其自许慎至是，作《刊定说文》三
十卷，以纪其学，人指以为仓颉后身。方时，颜真卿以
书名世，真卿书碑，必得阳冰题其额，欲以擅连璧之
美，盖其篆法妙天下如此。议者以虫蚀鸟迹语其形，
风行雨集语其势，太阿“龙泉”语其利，嵩高“华岳”语其
峻，实不为过论。有唐三百年以篆称者，惟阳冰独步。
舒元舆作《玉著篆志》，亦曰：“阳冰之书，其格峻，其力猛，
其功备，光大于秦斯”倍矣。此直见上天以字宝瑞。吾
唐其知言哉。今御府所藏篆书《三孝德训》《新驿记》千
文。

按《墨池编》：阳冰雅好书石，鲁公之碑，阳冰多题其额，
贻书李大夫，愿刻石作篆，备书六经，立于明堂，号曰
“大唐石经。”志不克就。舒元舆尝得阳冰真迹，在六幅
素上，见虫蚀鸟步痕迹，若屈铁石，陷入屋壁。赞曰：“斯
去千年，冰生唐时。冰复去矣，后来者谁？后千年有人，
谁能待之？后千年无人，篆止于斯。”

按《郡斋读书志》：“唐《翰林禁经》八卷，李阳冰撰，论书势
笔法所禁，因以名书。”